Vroue Landbouvereniging van Kaapland | Burgemeester en Polisie besoek Willowmore
Burgemeester en Polisie besoek Willowmore
Home>News >Willowmore Tak >Burgemeester en Polisie besoek Willowmore
Posted by VLV in Willowmore Tak 24 Mar 2015
Beriggewer: Anneke Lötter
Die burgemeester van die plaaslike Baviaans Munisipaliteit, Mnr. Ewald Loock, gee die lede meer inligting oor die moontlike samesmelting met Camdeboo Munisipaliteit. Hy het die voor- en nadele aan die lede verduidelik en ook die opsies wat die Munisipaliteit kan uitoefen. Baie interessante statistiek en feite rakende Baviaans Munisipaliteit is gegee, asook projekte wat in die komende jaar aandag sal geniet. Hy moedig lede aan om positief betrokke te raak by die advertensie en bemarking van die dorp. Baviaans Munisipaliteit word gereken as een van die top 10 toerisme bestemmings in die land.
Kolonel Thys Nolte, Anneke Lötter, Ewald Loock
Kolonel Thys Nolte van die plaaslike SAPD lewer ‘n misdaadverslag en verduidelik hoe die polisiestasie te werk gaan. Hulle word ook aan bande gelê en het soms slegs twee voertuie tot hul beskikking. Hy nooi lede uit om hom persoonlik van ongerymdhede in te lig. Hy vra ook dat lede die publiek sal aanmoedig om die polisie te ondersteun en nie onnodig beledigend en neerhalend sal wees nie. Hy moedig ook boere aan om hul vee te tatoeëer, aangesien dit die oplos van veediefstal vergemaklik.
Daar was ‘n pragtige uitstalling van foto’s van Willowmore ongeveer 100 jaar gelede en ou Raadslede. Van hulle is bekendes wie se nageslag nou nog in Willowmore is, asook van lede se familie.
Hermie Baartman , Jackie Barnardt, Linette Botha
Trofees word uitgedeel wat verower is tydens Konferensie te Steytlerville. Hermie Baartman ontvang Trofee vir Potloodskets, Jackie Barnardt ontvang Trofee namens Willowmore vir meeste punte in totaal vir Gebak, Gebottel en Lekkers. Linette Botha ontvang Trofee vir Gebottel.